Broj: 01-076/24-2737

Podgorica, 18. 07.2024. godine

Klub poslanika Bošnjačke stranke

Poslanik, g-din Ervin Ibrahimović

**POSLANIČKO PITANJE**

Poštovani predsjedniče Vlade,

Kada će sa Saveznom Republikom Njemačkom biti potpisan Sporazum o priznavanju vozačkih dozvola iz Crne Gore?

**ODGOVOR**

Uvaženi poslaniče Ibrahimović,

Jedan od glavnih zadataka Vlade od samog starta mandata je vraćanje, ili možda još bolje reći građenje povjerenja sa najvažnijim međunarodnim partnerima i nemam nikakvu dilemu da smo u tome uspjeli.

Za konačan uspjeh u evropskoj integraciji neophodno je da imamo zemlje Evropske unije na našoj strani. U tom kontekstu dobri bilateralni odnosi umnogome će olakšati i pružanje podrške našim državljanima koji borave i rade u zemljama EU.

Vjerujem da smo kroz niz posjeta Njemačkoj uspjeli da unaprijedimo saradnju sa tim, izuzetno značajnim partnerom, a finalizacija procedure za međusobno priznavanje vozačkih dozvola bila je jedna od bitnih tema tokom razgovora koji sam imao sa kancelarom Šolcom.

Tada je zaključeno da je **finalizacija procedure** jedan od prioriteta u bilateralnim odnosima. Ovaj sporazum je od izuzetne važnosti za crnogorske državljane, koji borave i rade u SR Njemačkoj imajući u vidu da, nakon isteka perioda od šest mjeseci, moraju ponovo polagati ispit radi sticanja njemačke vozačke dozvole.

Ambasada SR Njemačke u Podgorici i Institut za proučavanje puteva su početkom 2024. godine dali **pozitivno mišljenje** nakon što su, prema sugestijama saveznih pokrajina od jeseni 2023. godine zatražene dodatne analize i mišljenja o stanju u saobraćaju u Crnoj Gori.

Prema posljednjim informacijama, od 10. jula 2024. većina saveznih pokrajina je dala **pozitivno mišljenje** za zaključivanje sporazuma. Slijedi priprema nacrta zajedničkog pisma namjere, koje će biti upućeno na usaglašavanje nadležnim crnogorskim institucijama preko Saveznog MVP.

Na kraju, poslaniče Ibrahimović, podsjetiću da je pitanje priznavanja crnogorskih vozačkih dozvola u Njemačkoj pokrenuto još 2015, a formalizovano godinu kasnije, a sada sam siguran da će kroz intenzivnu saradnju biti riješeno u najskorijem roku.

S poštovanjem,

**PREDSJEDNIK**

**mr Milojko Spajić**